钦定古今图书集成/明伦汇编/闺媛典/第039卷 > 《圣姑庙记》崔良贵
## 钦定古今图书集成/明伦汇编/闺媛典/第039卷 > 《圣姑庙记》崔良贵

圣姑，郝姓，相传周末时人。父义，母张氏，世居邑会涡
村，四十无子，常祷于神，逾年生姑。姑少淳朴，性至孝，
力饲蚕馌农以养。及笄，父母欲嫁之，姑泣对曰：“父母
无子，又嫁女，谁复能养者？”誓不出，父母不能强。父尝
患痈，弗可医，姑吁天吮痈，痈竟愈。事父母皆寿终，力
为营葬。葬已，时时伏墓哭，卒哭而后已。邑人哀而敬
之。后与邻女樵滁滱水上，不归，邻女还，言见车马自
水中出迎姑，姑忽然不见。邑人谓姑仙去，立祠祀之。
后汉更始之乱，光武皇帝为萧王，北巡定、冀、赵、中山
地。王为王郎所追，走会涡村，人马疲渴，有女行道上，
肩水二器，众争饮之。女弃器负杖走。时从百馀骑饮
水，水自器旋盈，饮人马足不竭。视女“不知所在，众以
为神。已而出祠下，见姑像与女肖，前杖在焉，王大惊。
后即位，封孝感圣姑。”姑灵异自是显矣。历唐、宋、元，屡
有异感。岁清明，邻近香火云集。至正间，南平州帅赵
澄始扩庙址。国朝弘治间，邑侯张公再一新之。今上
御极二三年间，邑两罹大水，城郭得无坏，民咸谓神
力祐助，报祀弥切。先是嘉靖辛酉岁，耆民刘演等，奉
邑侯都公及孙公令，鸠材聚工，增饰庙貌，伟甚。后邑
侯郭公又令耆民廉千惠，果安重张大宋赵诰创为
台垣二翼，钟鼓二楼，仪门一重，爇炉一具；旁门三，后
门一、路门一、木表一。议已定，群匠趋之，庙主羽士刘
守已从而助之。暨今春，邑侯陈公初下车视事，政令
甫新，而工告成，盖若有待云。于是请余为文以记。予
闻人可以范俗贞轨者则祀；神可以御灾捍患者则
祀。今圣姑终身不嫁，以事亲则孝；负汲拯渴以急主
则忠；显灵辟水以全城则仁。夫孝以表俗，忠以捍患，
仁以御灾。若是，则姑盖行出烈士，功在国家，其光于
乡、惠于众，非浅鲜矣。庙享岂不永哉！是为《记》。